Бекітемін

Мектеп директоры

Т.Сендалиев

**Сабақтың тақырыбы:** *«Тәуелсіздік деп соғады жүрегіміз»*

**Сабақтың мақсаты:** Ұзақ жылдар бойы бостандық үшін күрес жолында қан да, жас та, тер де төгілген тәуелсіз біздің халқымыз үшін аса қымбат екенін көрсете отырып, сол кезеңнің көрнекті өкілдерін, халқымыздың мұңын ойлаған, қазақтың жазықсыз жалаға ұшыраған зиялыларын, соғыс - жанын қиғандарды, Желтоқсан көтерілісінің құрбандарын үлгі – өнеге ете отырып, оқушыларды елін, жерін, қорғауға дайын болуға, қоршаған ортаны аялауға және өз елін сүйетін патриот болуға тәрбиелеу.

Көрнекілігі: видео, музыка

***Сабақтың барысы***

**1 - жүргізуші:** Армысыздар, құрметті ұстаздар, оқушылар және қадірменді қонақтар! Бүгінгі Тәуелсіздігіміздің 24 жылдығы, Қазақ хандығының құрылғанына 550 жыл, Ұлы жеңістің 70 жылдығына арналған «Тәуелсіздік деп соғады жүрегіміз» атты мерекелік кешімізге қош келдіңіздер!

ҚР мемлекеттік гимні  
**2 - жүргізуші:**Тәуелсіздік - ең басты құндылығымыз. 24 жыл ішінде тәуелсіз Қазақ елін қалыптастырдық. Осы кезеңде Қазақстанды дүние дидарындағы ең мықты мемлекеттер танитындай, сыйлайтындай деңгейге жеткізген тұңғыш

Нұрсұлтан Назарбаевтай көреген саясаткердің ерен еңбегін дәл бүгін және әрқашанда айтып өтеміз.   
**1 - жүргізуші:** Тәуелсіздік күні еліміздің барлық азаматтары үшін орны ерекше мереке деп білеміз, себебі, осынау жүрекжарды қуанышқа толы күнді ата - бабаларымыз ғасырлар бойы армандап, күтумен өтті.  
Көрініс «Қазақ хандығының құрылуы»

*Сахнаға Есен-бұға, ақсақалдар мен билері шығып отырады.*

1Уәзір: Алдияр тақсыр, сізге Әбілқайыр хандығынан Керей мен Жәнібек сұлтандар келіп тұр.  
Есен-бұға: Кірсін!  
Керей мен Жәнібек: Ассалаумағалейкум! – деп бастарын иіп амандасады.  
Есен-бұға: Келген шаруаларыңды айтыңдар!  
Керей: Ойраттардан жеңілген Әбілқайыр хан ашу-ызасын қоластындағы халықтардан алып, жазалай бастады.  
Жәнібек: Салықты көбейтіп, тайпамыздың берекесін алуда.  
Керей: Сондықтан да біз, бауырымыз Жәнібек екеуіміз, сізге бұйымтаймен келіп отырмыз.  
Есен-бұға: Бұйымтайың болса айт!  
Керей: Бір аймағыңыздан бізге жер бөліп берсеңіз, сол жерде өзіміздің тайпамызбен қоныстанып, өсіп-өнсек деген ойдамыз.  
Есен-бұға: Керей, Жәнібек, мен өзімнің ақсақал, сұлтандарыммен ақылдасайын. Сендер барып демалыңдар!  
(Керей мен Жәнібек шығып кетеді)  
Есен-бұға: Қандай ойда болып отырсыңдар?  
1 Ақсақал: Жер халықтың байлығы, оны ешкімге беруге болмайды.  
2 Ақсақал: Осы жолы ығысып Керей мен Жәнібекке орын берсек, ертелі-кеш сол жақсылығымыз өзімізге қайтып келер.  
3 Ақсақал: Әбілқайырдан өш алар кез келді! Шекарамыздың батыс аумағын қауіпсіздігін қамтамасыз етуіміз керек, мұндай ұсынысты біз өз пайдамызға пайдалануға болады.Есен-бұға:Әбілқайыр менің жауым. Яғни менің жауымның жауы – менің досым. Шу мен Талас өзенінің бойындағы Қозыбасы жері солардың қоныстары болсын деп ұйғардым. Шақырыңдар, Керей мен Жәнібекті!  
Уәзір: Керей, Жәнібек сұлтандар, кіріңіздер!  
Есен-бұға: Ойлана, ақылдаса келе былай шештік: Шу мен Талас өзенінің бойындағы Қозыбас аумағы сендердің мекендерің болсын!  
Керей: Алдияр, біз бұл жерді құт мекенге айналдырамыз.  
(Есен-бұға, ақсақалдар мен нөкерлері шығып кетеді)  
Жәнібек: Уа, Сүйінші, халқым! Көптен күткена арманымыз орындалды. Бір ту астына жиналар күн туды!  
(Сахнада халық мәре-сәре болып бірін-бірін құттықтап жатады)  
Керей: «Жаңбырменен жер көгерер,  
Батаменен ел көгерер» демекші, ақсақал, бата беріңіз.  
Ақсақал: Түндеріміз тыныш болсын,  
Үйлерімізге ырыс толсын!  
Ұлдарымыз сесті болсын.  
Қыздарымыз есті болсын,  
Балаларымыз қуаныш әкелсін,  
Немерелеріміз жұбаныш әкелсін.  
Орындарымыз төр болсын,  
Дастархандарымыз мол болсын.  
Қатарларымыз көп болсын,  
Уәйім- қайғымыз жоқ болсын.  
Жастардың қазасын көрмейік,  
Зұлымдардың жаласын көрмейік!  
Елімізде бірлік болсын,  
Жарасты тірлік болсын!  
Әумин.

**2 жүргізуші**: «Ризамын» қыздар тобы

**1-жүргізуші**: «Қазақша би»

**2-жүргізуші:** Армандарды жақындатып тым алыс,  
Біздің жаққа жеткен екен жылы ағыс.  
Егемендік - ел бақыты, ертеңі,   
О, халайық! Құтты болсын қуаныш!

**1 - жүргізуші:**   
Азат өлкем күндей күлген шығыстан,  
Асыл елім жан - жүректі ұғысқан.  
Ата бабам аңсап өткен бақытым,   
Айналайын, Қазақстан - Гүлстан!

**2 - жүргізуші:** Ата – бабаларымыз осы күнге жету үшін тағы бір қиын қыстау кезең 2 дүние жүзі соғысын басынан өткізді. ХХ ғасырдағы ең бір қанды қасірет соғыс еді. Себебі, оған әлем халықтарының 80 пайызы қатысты. Сондай-ақ, майдан баталиясына 61 мемлекет тартылды, 40 елдің жерін соғыс өрті шарпыды, 100 миллион адам қолына қару алды. Олардың арасында көп ұлтты Кеңес Одағы деген алып ел бар еді.

Дауыс, видео 2 дүние жүзі соғысының басталуы

**Көрініс:** (Мұңды әуен ойнап тұрады). Ән ойналып жатқанда бірі баласын, бірі әкесін, ал бірі сүйген жарын, бірі бауырын соғысқа шақырып салып тұрғаны сомдалады. Әйелдердің жылаған дауыстары естіледі.

**1-жүргізуші:** Дәл осы кезде «Отан Ана шақырады» ұранымен бүкіл кеңес халқы, ал Қазақстаннан 1 миллион 366 мың адам майданға аттанады. Қазақстанда соғыстың алдында 6,2 миллион халық тұратын еді. Республикадан еңбек армиясына 700 мың адам жіберілді. Сонда Қазақстаннан соғыс жылдары әскери комиссариаттары арқылы 1 млн. 900 мыңдай адам сапқа тұрды.

**2-жүргізуші**: Отан Ана еліміздің ер азаматтарының қолына қару, бойына қуат беріп, жауға шығарып салды. Қазақстанда құрылған 316 атқыштар дивизиясының қолбасшысы генерал майор В. Панфилов болды.

Көрініс соғыстан келген майдангерлер

«День победы» 11 сынып оқушылары  
**1 - жүргізуші:**   
Тас еденде жатты қазақ баласы,  
Ауырса да, қыңқ етпеді жарасы,  
Жараланған жолбарыстай, ышқынып,  
Айтып жатты соңғы сөзін ол ащщы!!!......  
Ия, ол күн тәуелсіздіктің туын ең алғаш көтерген әйгілі    
1986 жылдың 16 желтоқсан еді. Таңертеңгілік сағат 10.00    
да бар жоғы 18 минутта 26 жыл елді үздіксіз басқарып    
келген Д.А.Қонаев түсіріліп, орнына Г.Колбин ешкімнің  пікірінсіз-ақ ұсынылған еді.

**2-жүргізуші:**   
Осыдан 29 жыл бұрынғы Алматы оқу орындарының бірінің жатақханасының алдындағы оқиға.

Көрініс.   
- Қыздар, мен газет әкелдім.   
- Не жаңалық шығыпты?   
- КОКП Орталық Комитетінің хатшысы Д.Қонаевты алып, орнына    
В.Колбинді тағайындапты.   
- Колбин деген кім екен?   
- Қайдан келіпті?   
- Колбин Ульяновтан келіпті.   
- Қазақстанды өзіміздің қазақстандық азамат басқарсын!   
- Біз демократияны талап етеміз.   
- Қане жүріңдер, қыздар, жігіттер алаңға кетейік!

**1 жүргізуші:**Көрініс «Қайраттың түрмедегі тергелуі»  
  
**Тергеуші:** Неткен қайтпас, біз мұндайды көрмедік!!!  
Барлық қазақ осындай ма.? білмедім,  
Жоқ әлде сен оқшау ма едің, не ерлік?....  
  
**Қайрат:**Барлық қазақ осындай, бар қанында,  
Сол ерлікпен ұстаған, сар даламды,  
Кіргізбеген жауларын, бір сүйем де,  
Ұрпағы үшін жан берген, өр бабам да!!!...  
  
Сол атаның ұрпағы мына менмін,  
Есте ұста ей жендет, көрмегенің,  
Мен қазақпын қорықпан, өлімнен де,  
Табан асты, ол туған жерім менің.  
  
Бір тамшы жас, алмай қара көзіне,  
Халқы үшін жауаптығын сезіне,  
Жас қазағым, қиындықтан тайсалмай,  
Әркездері, жұптап тұрды сөзін де;  
  
Қайрат атты атым бар, он сегізде жасым бар,  
Еркек тоқты құрбандық, атам десең атыңдар!!!

«Желтоқсан желі» видео  
**2 - жүргізуші:**Қазақ дейтін менің бір елім,   
Жатыр алып жарты дүние әлемін.   
Бұл даланы анам жаспен суарған,   
Бұл далаға жылап келіп қуанған, - деп Қасым Аманжолов ағамыз жырлағандай, кең байтақ жерімізде Қазақ халқының басынан не өтпеді десеңізші. Талай қиындықты бастан кешірсе де, ешқашан мойымай, күресе білді. Азаттық таңы туатынына кәміл сеніп, үміттерін үзбеді. 

**1 жүргізуші**

«Орнында бар оңалар» демекші, ел орнында, жер орнында, жерге жетер байлық жоқ. Жер болса, ел болады, ел болса ер болады. Ерлеріміздің арқасында «Қазақстан» егеменді ел болып, дүние жүзіне танылды. 120-дан аса ұлт өкілдері тұратын осынау қасиетті мекенде, асқақтаған өлкеде, кеңшілігі керемет дархан дастархандай далада, егіні теңіздей толқыған, төрт түлігі өрбіген, өндірісі өркендеген мекенде өмір сүруші әрбір адам өз Отанын жанындай сүйіп, оның көк байрағын көкке көтеруді мақтаныш тұтады.   
Қазақпын, еңселі елмін егеменді, 

Ән: «Атамекен» орындайтын

1 оқушы  
Желтоқсан – заман толғағы байтақ даланың,   
Шарпыған сәті үміт пен күдік қаланың   
Желтоқсан – Қайрат, Ләззат, Сабира   
Құрбаны болған жаланың   
Ал қоғамның адамнан бар ма асылы,   
Кеткенде жоқ құлақтан зар басылып,   
Бұғаудағы боздақтары кете барды  
Бірі атылып, ал бірі дарға асылып  
2 оқушы  
Қасиетті Қазақстан мекенім,   
Ақиқаттың алтын бесігі екенсің.   
Елім, жерім, Отаным – бақ - дәулетім,   
Болашағым, өнер - білім, өркенім.  
Бойымда әні бұлақ жатыр бұрқырап  
Сол бұлақтан сыр ағыздым жыр құрап  
Тілейтінім барша жұртқа бір ғана   
Ырыс, бақыт, татулық пен ынтымақ.   
  
3 оқушы

Ту тігілді халқымның бүгін бағына  
Жас өрендер желбіретіп нық ұста  
Ғасырларға жалғастырып елдікті  
Дақ түсірме ата баба рухына  
Үлгі бізге аталардың ерлігі  
Ұлағаты өнегесі еңбегі  
Тәуелсіздік туын ұстап жоғары  
Бүгінгі ұрпақ болар елдің ертеңі

4 оқушы

Қазақ елім! Туды жастық дәуірің.   
Алғандайсың жұлдызыңның жарығын.   
Тәуелсіздік құтты болсын, қымбаттым,   
Туған күнің құтты болсын, алыбым!

5 оқушы

Сол күндер ғой жүректің аңсағаны,   
Соған шөлдеп, шөліркеп тамсанады,   
Өкініш пе, білмеймін қуаныш па  
Өз - өзінен жүрегім ән салады.  
Кеңейттім кең әлемге керегемді.   
Мұхиттың ар жағында жатқан жұрттар   
Таныды тепе - тең деп тереземді.   
Қазақпын, қойнауы - құт, жері - дархан,   
Әнімді бес құрлықтың бәрінде айтам.

ҚР мемлекеттік Гимні

2 - жүргізуші:  Бүгінгі тәуелсіздігіміздің 24 жылдығына арналған «Тәуелсіздік деп соғады жүрегіміз» атты тәрбие сағатымыз өз мәресіне де келіп жетті.   
2 - жүргізуші:  Тәуелсіздігіміздің тұғыры биік, халқымыздың еңсесі жоғары, егемендігіміз баянды болсын деп тілейік, ағайын. Келесі кездескенше сау саламатта болыңыздар!

ҚАЗАҚСТАН РЕСПУБЛИКАСЫНЫҢ БІЛІМ ЖӘНЕ ҒЫЛЫМ МИНИСТІРЛІГІ

Алматы облысы

Еңбекшіқазақ ауданы

Қырбалтабай ауылы

Ы.Алтынсарин атындағы орта мектеп коммуналдық мемлекеттік мекемесі

Сынып сағаты

(5 «А» сынып)

Тақырыбы:

Сынып жетекшісі: *Аккамиева М.М.*

*2015 – 2016 оқу жылы*